Diari Oficial de la Generalitat Valenciana


Sumari del DOGV 6415, del 13-12-2010 (2010/13505)

ORDE 24/2010, de 3 de desembre, de la Conselleria de Solidaritat i Ciutadania, per la qual s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per a la posada en marxa i millora del funcionament de la Bústia Ciutadana per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6415

Data del DOGV
:   13-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13076


Data del document
:   03-12-2010

Organisme emissor
:   Conselleria de Solidaritat i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública

ORDE 24/2010, de 3 de desembre, de la Conselleria de Solidaritat i Ciutadania, per la qual s'establixen les bases i es convoquen les ajudes destinades a les entitats locals (ajuntaments i mancomunitats) de la Comunitat Valenciana per a la posada en marxa i millora del funcionament de la Bústia Ciutadana per a l'exercici 2011. [2010/13530]
La participació ciutadana és una realitat en auge en la nostra societat. A pesar de ser un requisit indispensable per a l'existència mateixa de la democràcia, resulten destacables les diferents formes d'articular-la que han anat sorgint en els últims anys. Els ciutadans volen a més d'acudir a les urnes periòdicament, una implicació major en les polítiques públiques. La Generalitat s'ha mostrat receptiva a estes demandes creixents de participació per part de la ciutadania i el nostre Estatut d'Autonomia en l'article 9.4, garantix el dret de tots els valencians a participar en la vida política, econòmica, cultural i social de la Comunitat Valenciana, promovent a més la participació dels agents socials i del conjunt de la societat civil en els assumptes públics.
Com a desplegament d'este dret, les Corts Valencianes van aprovar la Llei 11/2008, de 3 de juliol, de la Generalitat, de Participació Ciutadana de la Comunitat Valenciana juntament amb el Decret 76/2009, de 5 de juny, del Consell, pel qual s'aprova el Reglament de desplegament i execució de la referida llei. Normes que situen la nostra Comunitat a l'avantguarda de les polítiques de foment de la participació ciutadana i el bon govern.
En este sentit és innegable el paper que els municipis estan cridats a jugar com a catalitzadors d'esta participació. De tots és coneguda la importància dels ajuntaments i la resta d'entitats locals a l'hora d'atendre les demandes de la societat, per ser l'administració més pròxima al ciutadà, el primer escaló de l'administració i la via primària per a la participació.
Per tant és crucial crear nous espais en l'administració municipal per a facilitar la inclusió i la participació ciutadana en les decisions públiques. Només així es podrà aconseguir una administració més oberta, transparent, alhora que eficient i ajustada a la realitat canviant en què es mou la societat valenciana. Amb este objectiu sorgix al febrer de 2008 la plataforma Bústia Ciutadana, una ferramenta tecnològica a disposició de tots els ajuntaments de la Comunitat que proporciona un nou mitjà de comunicació entre estos i la ciutadania, a través del qual la població pot fer arribar als seus governants les seues demandes i suggeriments.
A més, la Llei 8/2010 de Règim Local de la Comunitat Valenciana disposa en l'article 141 el deure de les entitats locals d'impulsar l'ús de les noves tecnologies de la informació i la comunicació per a facilitar la participació i la comunicació amb els veïns amb la qual cosa esta mesura ratifica l'acció que la Bústia Ciutadana ha anat realitzant des de la seua creació.
Per això, fent ús de les competències assignades pel Decret 6/2010, de 25 d'agost, del president de la Generalitat (DOCV núm. 6341 de 26.08.2010), de modificació del Decret 19/2009, de 3 de novembre, pel qual es determinen les conselleries en què s'organitza l'administració de la Generalitat, pel Decret 69/2010, de 30 d'abril, del Consell (DOCV núm. 6258 de 03.05.2010), de modificació del Decret 198/2009, de 6 de novembre, pel qual s'establix l'estructura orgànica bàsica de la Presidència i de les conselleries de la Generalitat, i en compliment d'allò que s'ha indicat en l'Orde 9/2010, de 25 de juny, de la Conselleria de Solidaritat i Ciutadania (DOCV núm. 6303 de 05.07.2010), per la qual es desplega el Decret 91/2010, de 21 de maig, del Consell, pel qual s'aprova el Reglament Orgànic i Funcional de la Conselleria de Solidaritat i Ciutadania, en l'article 28 de la Llei 5/1983, de 30 de desembre, del Consell (DOGV núm. 138 de 30.12.1983) i en l'article 47.11 del Text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 (DOGV núm.1588 de 17.07.1991).
ORDENE
Primer. Convocatòria
Convocar les ajudes destinades a les entitats locals (ajuntaments i mancomunitats) de la Comunitat Valenciana per a la posada en marxa i millora del funcionament de la Bústia Ciutadana per a l'exercici 2011.
Les ajudes convocades per mitjà d'esta convocatòria de conformitat amb el Decret 147/2007 de 7 de setembre pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessiten notificació a la Comissió Europea per no reunir els requisits de l'article 107 del Tractat de Funcionament de la Unió Europea en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establiren condicions distintes, s'aplicaran les que procedisquen.
La convocatòria està finançada a càrrec de la línia de subvenció T7311000 del capítol IV del programa pressupostari 112.90, Participació, Ciutadania i Xarxes Socials, del pressupost de gastos de la Conselleria de Solidaritat i Ciutadania per a l'exercici 2011, estant dotada amb un import global màxim de 142.672 euros i quedant condicionada a l'aprovació de la dita Llei i a l'existència de crèdit adequat i suficient, de conformitat amb el que disposa l'Orde de 26 de setembre de 1994, sobre tramitació anticipada d'expedients de gasto de la Conselleria d'Economia i Hisenda.
Tercer. Bases
L'aprovació de les bases per les quals es regula la convocatòria d'ajudes destinades a les entitats locals (ajuntaments i mancomunitats) de la Comunitat Valenciana per a la posada en marxa i millora del funcionament de la Bústia Ciutadana per a l'exercici 2011, i dels models de sol·licitud i documents complementaris que s'inclouen en annexos a esta orde.
Quart. Entrada en vigor
L'entrada en vigor de la present orde es produirà l'endemà de la seua publicació en el Diari Oficial de la Comunitat Valenciana
Cinqué. Recursos
Contra esta orde, que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb el que establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 3 de desembre de 2010
El conseller de Solidaritat i Ciutadania,
RAFAEL BLASCO CASTANY
Annex I
Bases de la convocatòria
Primera. Objecte
Les bases de la present convocatòria tenen com a objecte promocionar en l'àmbit local la posada en marxa i la millora del funcionament de la ferramenta tecnològica Bústia Ciutadana, com a fórmula eficaç per a garantir els drets i millorar les condicions de vida dels ciutadans i veïns de la Comunitat Valenciana.
Segona. Beneficiaris i beneficiàries
Podran beneficiar-se del present programa d'ajudes les entitats locals (ajuntaments i mancomunitats) de la Comunitat Valenciana que complisquen els requisits establits en la present convocatòria.
Tercera. Actuacions subvencionables
Cada entitat local sol·licitant presentarà una sola sol·licitud. Seran subvencionables a través de les ajudes que la present orde regula, els gastos de sosteniment dels projectes presentats, entenent per projecte el conjunt d'activitats que es presenten, estiguen o no relacionades entre elles i que tinguen com a finalitat promoure la posada en marxa i el bon funcionament de la Bústia Ciutadana, iniciativa de la Conselleria de Solidaritat i Ciutadania per al foment de la participació ciutadana en l'àmbit local a través de les noves tecnologies (www.bustiaciutadana.es).
Se subvencionaran les accions següents: activitats destinades a planificar la gestió eficient de la Bústia Ciutadana, a difondre i promocionar l'ús de la Bústia Ciutadana entre la població, així com altres activitats orientades esta finalitat, que en qualsevol cas hauran de complir els requisits de l'article 31 de la Llei General de Subvencions.
Podrà subvencionar-se a cada entitat local els gastos de personal fins a un 75% de la quantitat subvencionada, així com els de promoció de la Bústia Ciutadana (jornades de formació i sensibilització, difusió en mitjans de comunicació, fullets informatius i altres gastos relacionats amb les esmentades activitats).
Les activitats que se subvencionen hauran de realitzar-se necessàriament l'any 2011.
Quarta. Formalització de sol·licituds i termini de presentació
1. La sol·licitud, es presentarà en el termini de 15 dies hàbils, comptadors des de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la Conselleria de Solidaritat i Ciutadania (Plaça Sant Nicolau, 2, 46428-Valencia). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La sol·licitud també podrà presentar-se per via telemàtica en el Portal de la Generalitat (www.gva.es) accedint als apartats «Administració Online»- «Guia Prop». Per a poder tramitar electrònicament la sol·licitud, haurà de disposar de certificat digital ja siga de l'entitat, del president de l'entitat o del representant davant de la Conselleria.
2. La sol·licitud, (document 1 de l'annex II) formalitzada en tots els seus apartats i firmada per l'alcalde president de l'entitat local, anirà acompanyada dels originals o còpies compulsades dels documents següents:
a) Sol·licitud d'adhesió a la Bústia Ciutadana en cas de no haver formalitzat esta amb anterioritat a la publicació de la present orde. (Document 2 de l'annex II).
b) Projecte presentat segons model normalitzat (document 3 de l'annex II). Les dades no emplenades no podran ser tingudes en compte a l'efecte de la valoració.
c) Documentació que acredite la representació que exercix la persona que firma la sol·licitud.
d) CIF de l'entitat.
e) Respecte al compte bancari, si esta no estiguera donada d'alta en la Generalitat, o haguera de modificar les seues dades, haurà d'aportar-se:
- Fitxa manteniment de tercers que figura com a model en el Portal de la Generalitat (www.gva.es) accedint a l'apartat «Guia Prop - Tràmits i Servicis».
- Document emés per l'entitat bancària en què conste la titularitat física i jurídica del compte bancari.
f) Informes dels responsables municipals indicant:
- Organigrama de l'entitat local, en el qual es destaque la ubicació del departament dedicat a gestionar el funcionament de la Bústia Ciutadana.
- Relació de persones encarregades de la gestió, tant directa com indirecta, de la Bústia Ciutadana.
3. Les entitats locals que s'hagueren presentat a les ajudes de la Direcció General de Ciutadania i Integració l'any 2010 estaran exemptes de la presentació dels documents recollits en els apartats c), d) i e) del punt 2 d'esta mateixa base en el cas que no s'hagueren modificat algunes de les seues dades.
Cinquena. Esmena
De conformitat al que establix l'art.71.1 de la Llei 30/92, de 26 de novembre de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base es requerirà l'entitat local perquè, en un termini de deu dies, esmene la falta o acompanye els documents preceptius, amb indicació que, si ho fa així, se la tindrà per desistida de la seua petició prèvia resolució d'arxiu que haurà de ser dictada en els termes que preveu l'article 42 de la mateixa norma.
Sisena. Criteris per a la concessió
1. La subvenció s'atorgarà de conformitat amb els principis d'objectivitat, igualtat, no- discriminació, concurrència i publicitat, garantint la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà el benefici social, la transparència i la qualitat dels servicis de les entitats locals sol·licitants.
2. Per a la distribució de la dotació pressupostària, que ascendix a 142.672 euros, se seguirà el procediment de concurrència competitiva prevista en l'article 22 de la Llei 38/2003 General de Subvencions i es tindrà en compte que el projecte presentat per cada entitat s'ajuste al màxim als criteris que s'indiquen a continuació respecte a la qualitat de l'actuació i el seu pressupost:
A) Qualitat de l'actuació: En atenció a la base tercera, els projectes presentats es valoraran fins a un màxim de 60 punts distribuïts de la manera següent:
1- Impacte poblacional, és a dir, nombre d'habitants a qui va dirigida l'actuació: fins a 5 punts.
2- Planificació de la gestió (fins a 45 punts), on es valorarà:
a) Ubicació de la Bústia en l'organigrama funcional de l'entitat local: fins a 2 punts.
b) Nombre de persones responsables i temps dedicat a la gestió de la Bústia: fins a 2 punts.
c) Nomenament de personal d'altres àrees municipals per a la gestió indirecta de la Bústia: fins a 2 punts.
d) Establiment de terminis màxims de resposta a les propostes de la Bústia: fins a 4 punts.
e) Elaboració de memòries sobre el funcionament de la Bústia, tenint-se en compte també la seua periodicitat: fins a 10 punts.
f) Estratègies de comunicació per a difondre la implantació de la bústia i les seues utilitats tant dins de l'entitat local com entre la població: fins a 25 punts.
3- Si l'entitat local no formara part de la Bústia Ciutadana en el moment de presentar la sol·licitud de subvenció, compromís d'adhesió i posada en funcionament de la ferramenta informàtica en el termini de sis mesos des de la presentació de la sol·licitud: fins a 10 punts.
4- En el cas que l'entitat local tinguera la Bústia Ciutadana en marxa, resultats de funcionament d'esta, tenint en consideració el nombre de propostes publicades, contestades i el percentatge de compliment dels terminis de resposta establits: fins a 10 punts.
B) Adequació del pressupost en relació a les activitats presentades en el projecte: fins a 10 punts.
3. Les entitats locals sol·licitants hauran d'obtindre en la valoració un mínim de 35 punts per a rebre ajuda en la present convocatòria.
Setena. Resolució de la convocatòria
1. Per a l'estudi i valoració de les sol·licituds presentades per les entitats, es constituirà una Comissió Avaluadora presidida per la persona titular de la Direcció General de Ciutadania i Integració més dos vocals designats per esta.
La comissió, després de la valoració de les sol·licituds admeses, elaborarà una proposta de resolució provisional en què es concrete el resultat de l'avaluació tenint en compte els criteris de concessió i les disponibilitats pressupostàries. En este informe es relacionaran les entitats sol·licitants per a les quals es proposa la concessió, les actuacions que s'han de subvencionar i la quantia de la subvenció que s'ha de concedir.
2. Quan l'import de la subvenció de la proposta de resolució provisional siga inferior a la que figura en la sol·licitud presentada es podrà instar del beneficiari la reformulació d'esta de conformitat amb l'article 27 de la LGS. Si no reformulara, l'entitat haurà de justificar pel total del projecte presentat.
3. Una vegada avaluades les sol·licituds, la proposta de resolució definitiva serà elevada al conseller de Solidaritat i Ciutadania, qui dictarà una resolució de concessió de les ajudes que fixe expressament la quantia de la subvenció concedida i les activitats que cal justificar, de conformitat amb el que disposa el Decret 91/2010, de 21 de maig del Consell pel qual s'aprova el Reglament Orgànic i Funcional de la Conselleria de Solidaritat i Ciutadania (DOCV núm. 6274 de 25.05.2010) i l'Orde de 18 de novembre de 2009 del conseller de Solidaritat i Ciutadania sobre delegació de competències en determinats òrgans de la Conselleria de Solidaritat i Ciutadania. (DOCV núm. 6149 de 20.11.2009).
El termini màxim per a resoldre i notificar les sol·licituds serà el de sis mesos comptats des de la publicació de la present resolució en el Diari Oficial de la Comunitat Valenciana, transcorregut el qual sense que haja recaigut una resolució expressa, podran entendre's aquelles desestimades.
La resolució de la convocatòria es publicarà en el Diari Oficial de la Comunitat Valenciana i en el tauler d'anuncis de la Conselleria de Solidaritat i Ciutadania, d'acord amb l'article 59.6 apartat b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
4. Tota alteració de les condicions tingudes en compte per a la concessió de l'ajuda, l'absència d'informació sobre l'entitat sol·licitant i en tot cas l'obtenció concurrent d'ajudes atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
La quantia de les ajudes que podrà arribar fins al 100% del projecte presentat o reformulat serà determinada en el procés de selecció tenint en compte la disponibilitat pressupostària i els criteris establits en la base sisena.
L'import de la subvenció per beneficiari no podrà excedir per a tot el projecte de 5.000 euros.
L'import de les ajudes regulades en esta convocatòria en cap cas podrà superar el cost de l'activitat que ha de dur a terme el beneficiari.
Novena. Forma de pagament
El pagament s'efectuarà contra la justificació de la subvenció per part de les entitats beneficiàries, de conformitat amb el que disposa el Text Refós de la Llei d'Hisenda Pública Valenciana.
Deu. Justificació de la subvenció
1. Per a efectuar el pagament les entitats beneficiàries de la subvenció hauran d'ajustar-se als requisits i formes d'acreditació establits en l'article 30 de la Llei 38/2003, de 17 de novembre, Generals de Subvencions i en tot cas hauran de presentar la documentació següent:
- Certificat de justificació de gastos (document 4 de l'annex II)
- Relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb les activitats i objectius del projecte.
- Informe de la Intervenció municipal acreditatiu dels gastos per a la realització de l'activitat juntament amb les còpies compulsades d'estos corresponents als esmentats gastos i, si és el cas, la documentació acreditativa del seu pagament.
- Memòria tècnica detallada de les activitats realitzades i que han sigut subvencionades, que haurà d'incloure els apartats següents:
· Relació de les persones responsables de la gestió directa i indirecta (personal de les àrees municipals) de la Bústia Ciutadana indicant el nombre d'hores setmanals emprades.
· Resultats de funcionament: nombre de propostes rebudes, nombre de propostes contestades, percentatge de compliment dels terminis de resposta establits.
· Accions de difusió, tant interna com externa del projecte, detallant els mitjans emprats, les dates de realització, nombre d'hores, nombre de participants, materials utilitzats, persona responsable i resum de com s'ha dut a terme cada activitat.
· Aportació del material utilitzat (cartells, tríptics, fotografies, circulars, convocatòries, memòries?) en les activitats realitzades.
2. La justificació anirà dirigida a la persona titular de la Direcció General de Ciutadania i Integració, i haurà de presentar-se abans del 15 de novembre de 2011, inclusivament, en la Conselleria de Solidaritat i Ciutadania, a l'efecte de poder pagar-se les quantitats corresponents. Els justificants hauran de correspondre's amb el pressupost de la sol·licitud originària o reformulada.
3. La no-presentació de la justificació del gasto en el termini fixat donarà lloc a la pèrdua de la subvenció.
Onze. Obligacions dels beneficiaris
Les entitats beneficiàries de la subvenció hauran de complir les obligacions següents:
a) Realitzar l'activitat que fonamenta la concessió de la subvenció, i executar el projecte objecte de subvenció en l'exercici 2011.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts inclosos els documents electrònics, mentres puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que s'han d'efectuar per la Conselleria de Solidaritat i Ciutadania en relació amb l'objecte i el destí de l'ajuda concedida.
e) Comunicar a la Conselleria de Solidaritat i Ciutadania, a través de la Direcció General de Ciutadania i Integració, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General de Ciutadania i Integració l'ajuda en els termes i terminis previstos en la present orde.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Solidaritat i Ciutadania. A l'efecte hauran d'incorporar en tot el material imprés que es derive de les activitats objecte de la present orde el logotip de la Conselleria de Solidaritat i Ciutadania, que serà facilitat a les entitats beneficiàries per la Direcció General de Ciutadania i Integració.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions i en la base dotze de la present orde.
k) Totes les altres obligacions que establix l'article 14 de la Llei 38/2003, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
En estos casos es procedirà a la incoació de l'oportú expedient que, amb audiència prèvia de l'interessat, serà resolt pel conseller de Solidaritat i Ciutadania.
2. El falsejament o ocultació de dades i documents, en tot allò que afecte substancialment a la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La Conselleria de Solidaritat i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar l'execució correcta de l'actuació subvencionada.
Tretze
En tot allò no regulat en esta orde caldrà ajustar-se al que disposa el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.